EL Επίσημη Εφημερίδα της Ευρωπαϊκής Ένωσης C 425/11

Τελική έκθεση του συμβούλου ακροάσεων (1)

Υπόθεση ΑΤ.38238 — Ακατέργαστος καπνός — Ισπανία — Απόφαση μεταβολής προστίμου

(2017/C 425/08)

Στην απόφαση C(2004) 4030 final της 20ής Οκτωβρίου 2004 σχετικά με την υπόθεση AT.38238 — Ακατέργαστος καπνός — Ισπανία (η «απόφαση του 2004»), η Επιτροπή διαπίστωσε, μεταξύ άλλων, ότι η World Wide Tobacco España, SA («WWTE») παραβίαζε το άρθρο 81 παράγραφος 1 ΕΚ από το 1996 ως το 2001. Η απόφαση του 2004 έκρινε τις τότε μητρικές εταιρείες της WWTE, συγκεκριμένα την Standard Commercial Corporation («SCC»), την Standard Commercial Tobacco Co. Inc. («SCTC») και την Trans-Continental Leaf Tobacco Corporation Ltd. («TCLT»), από κοινού και εις ολόκληρον υπεύθυνες με την WWTE για το επιβληθέν πρόστιμο σχετικά με την παραβατική συμπεριφορά της WWTE. Κατόπιν προσωρινής καταβολής του ως άνω προστίμου για λογαριασμό της ιδίας και των ως άνω μητρικών εταιρειών της, το Γενικό Δικαστήριο μείωσε την ευθύνη της WWTE κατά 243 000 EUR (2). Σε χωριστή προσφυγή που άσκησε η Alliance One International Inc. («AOI») (3) από κοινού με την SCTC (4) και την TCLT, το Γενικό Δικαστήριο ακύρωσε την απόφαση του 2004 σε σχέση με την TCLT, αλλά όχι τις AOI και SCTC (5).

Στο πλαίσιο της μείωσης του προστίμου της WWTE, το σχέδιο απόφασης έχει στόχο την τροποποίηση της απόφασης του 2004 με τον καθορισμό, σύμφωνα με τη μείωση που πέτυχε η WWTE, χαμηλότερου ποσού του προστίμου για το οποίο η SCC και η SCTC θεωρούνται από κοινού και εξολοκλήρου υπεύθυνες. Δεδομένου ότι η SCC και η SCTC ήταν από κοινού υπεύθυνες για το ίδιο ποσό, οι υπηρεσίες της Επιτροπής θεωρούν τούτο αρκετό για να επιβάλουν ένα ενιαίο μειωμένο πρόστιμο στην AOI, η οποία, ως νόμιμος διάδοχος της SCC και της SCTC, έχει αναλάβει την ευθύνη που επεβλήθη με την απόφαση του 2004 στις ως άνω οντότητες. Όταν της δόθηκε η ευκαιρία να γνωστοποιήσει τις απόψεις της τον Δεκέμβριο του 2015, η ΑΟΙ επιβεβαίωσε ότι η εν λόγω απόφαση μπορεί να απευθύνεται στην ίδια αντί στις SCC και SCTC.

Το σχέδιο απόφασης δεν τροποποιεί τις ενστάσεις στις οποίες στηρίζεται η απόφαση του 2004. Επικεντρώνεται μόνο σε θέματα επιβολής προστίμου σχετικά με την ευθύνη των μητρικών εταιρειών SCC και SCTC για τη συμπεριφορά της WWTE. Δεν επηρεάζει το ποσό του προστίμου για το οποίο η WWTE κρίθηκε οριστικά υπεύθυνη. Συνεπώς, παρόλο που, ως φαίνεται από την αιτιολογική σκέψη 9 του σχεδίου απόφασης, η Επιτροπή, παρά τις επανειλημμένες προσπάθειές της, δεν μπόρεσε να λάβει τις απόψεις της WWTE, εκπλήρωσε με το παραπάνω τις υποχρεώσεις της προς την WWTE σχετικά με το δικαίωμα ακρόασης. Η ΑΟΙ έκανε χρήση της ευκαιρίας που της δόθηκε να εκφράσει τις απόψεις της. Εν γένει, θεωρώ ότι έως τώρα έχει τηρηθεί η αποτελεσματική άσκηση των δικονομικών δικαιωμάτων στη τη διαδικασία που αφορά το σχέδιο απόφασης.

Βρυξέλλες, 31 Μαΐου 2017. Joos STRAGIER

(1) Σύμφωνα με το άρθρο 16 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) Απόφαση στην υπόθεση World Wide Tobacco España κατά Επιτροπής (T-37/05, EU:T:2011:76) επικυρωθείσα κατ’ αναίρεση με τη διάταξη στην υπόθεση World Wide Tobacco España κατά Επιτροπής (C-240/11 P, EU:C:2012:269).

(3) Η ΑΟΙ δημιουργήθηκε κατόπιν συγχώνευσης της SCC με την Dimon Inc τον Μάιο του 2005.

(4) Η οποία συγχωνεύθηκε με την ΑΟΙ τον Ιούνιο του 2005.

(5) Απόφαση Alliance One και κ.λπ. κατά Επιτροπής (T-24/05, EU:T:2010:453) επικυρωθείσα κατ’ αναίρεση με την απόφαση στην υπόθεση Alliance One και λοιποί κατά Επιτροπής (C-628/10 P και C-14/11 P, EU:C:2012:479).